Mihál, Jozef, poslanec NR SR (2015-06-24):
Ďakujem za slovo. Vážený pán predseda Národnej rady, vážený pán minister, vážené kolegyne, vážení kolegovia, vážení prítomní, cieľom tejto malej, drobnej novely je vlastne zopakovať to, čo bolo urobené minulý rok, a to znamená zaviesť príplatok k vianočným dôchodkom tak, aby to tak dobre vyzeralo, aby bol vianočný dôchodok až 100 eur spolu s týmto príplatkom pre veľkú časť dôchodcov. Ako sme počuli odôvodnenie, úvodné slovo pána ministra, týkať sa to bude skoro 800-tisíc dôchodcov, tento príplatok, samozrejme, ten 100-eurový vianočný dôchodok ako celok sa bude týkať určite menšej skupiny ľudí, tie čísla nemáme, ale určite to bude menej. K samotnému vianočnému dôchodku ja poviem len toľko: Nezdá sa mi celkom normálne, ak s odôvodnením, ktoré máme aj v tejto novele, aj všeobecne pri zákone o vianočných príspevkoch, vianočných dôchodkoch, chceme pridať určitej skupine ľudí, ktorí majú nízky príjem. No pre vašu informáciu, tento rok dostanú vianočné dôchodky dôchodcovia s príjmom až do 514 eur 80. Neviem, či ma počúvate. Poprosím, skúste zaregistrovať sumu 514,80. 514,80! To je hranica dôchodku, pri ktorej sa ešte bude vyplácať vianočný dôchodok, síce len v sume relatívne symbolicky tridsiatich eur a pár drobných, ale bude. Čiže keď si to porovnáme so situáciou rodín, pracujúcich, kde pracuje či už len sám živiteľ rodiny, otec alebo otec aj matka, majú jedno, dve, tri, niektorí aj viac detí, pri prepočte na čistý príjem takejto domácnosti, ktorá mladá rodina má v prepočte na člena domácnosti príjem 514 eur? Čistého podotýkam, nie brutto. Keď si vezmete štvorčlennú rodinu, dve deti, dvaja dospelí, 514 eur na jedného, tak to by tá rodina musela mať čistý príjem vyše dvetisíc eur mesačne. Ktorá rodina na Slovensku má príjem, štvorčlenná rodina, typická priemerná mladá rodina, ktorá rodina má príjem dvetisíc eur čistého? No sú také. Samozrejme, že sú. Ale je ich veľmi málo. A v podstate dôchodca, ja teda neútočím na dôchodcov, aby bolo každému jasné, len volám po rovnakom metri. Dôchodcovia pri dôchodku 514 eur majú nárok na takúto výpomoc od štátu, lebo sú v ťažkej situácii podľa odôvodnenia zákona, dostanú 30 eur títo dôchodcovia, ale mladé rodiny; neviem, či viete, akým spôsobom sa v tejto krajine počas vlády Roberta Fica od roku 2012 vyvíjajú príspevky pre rodiny, daňový bonus napríklad pre pracujúcich, ten už tri roky stagnuje na rovnakej výške a bude taký istý aj na budúci rok, rok 2016, pokiaľ sem neprídete so sociálnym balíčkom štyri a pol. Prídavky na deti takisto tri roky stagnujú. Rodičovský príspevok. To sú dávky, ktoré sa odvíjajú od životného minima, ktoré už druhý rok po sebe stojí na úrovni 198 eur 9 centov a tým pádom na tejto istej úrovni vlastne už tretí rok za sebou stoja všetky tieto príspevky, ktorých adresátom sú mladé rodiny. Na nich nemyslíte? Pán minister určite povie, že škôlky a tak ďalej sa začínajú stavať. To je osobitná téma, ja som sa na ňu vyjadril v tej našej diskusii, že tam by bolo dobré zvýšiť príspevok na starostlivosť o dieťa a škôlky sa začnú stavať aj bez toho, že nejakí sociálni inžinieri začnú projektovať a drankať eurofondy a podobne, ale to sem asi nepatrí. Čiže mne toto jednoducho vadí. Ako nech sa na mňa dôchodcovia nehnevajú, ale keď niekto objektívne posúdi situáciu dôchodcu, áno, má zdravotné problémy, kupuje si možno lieky za možno aj stovky eur mesačne. Ale budeme tu teraz robiť súťaž, že kto viacej minie na liekoch? Aj mladé rodiny predsa míňajú na liekoch, keď majú deti choré a podobne. Že na ne vôbec nemyslíte! Ďalšia vec je, pán minister, ktorú som teda hovoril na výbore; pamätníci, ktorí tam boli pred týždňom, si spomenú, vy ste tam neboli; je ten váš taký zvláštny dvojaký prístup k sporiteľom v druhom pilieri. Pretože pri vianočnom príspevku, ktorého cieľom je zvýšiť vlastne životnú úroveň, zabezpečiť ľudské práva a slobody a právo na slušný život a tak ďalej, snažím sa citovať a respektíve narážať na slovenskú ústavu, ktorá má tieto dôležité princípy v sebe zakomponované, pri vianočnom príspevku nerozdeľujete dôchodcov na dôchodcov, ktorí poberajú dôchodok z druhého piliera, a na dôchodcov, ktorí boli len v prvom pilieri. Pri minimálnom dôchodku, ktorého cieľom je nie na Vianoce, ale permanentne po celý čas – či je to na Vianoce, či je to na Veľkú noc, či je to v lete, či je to v zime – udržať životnú úroveň poberateľa dôchodku na akej-takej dôstojnej úrovni, tam rozdeľujete dôchodcov do dvoch kategórií. Je to dvojaký meter a to by nemalo byť logicky, ale ani filozoficky, ani politicky, pretože ak raz chceme cez inštitút vianočného dôchodku zlepšiť v tomto prípade jednorazovo pred Vianocami životnú úroveň ľudí, ktorí dôchodok poberajú, a nerozdeľujeme, správne nerozdeľujeme, z akého zdroja ten dôchodok majú, a nehovoríme o nejakom morálnom hazarde, správne nehovoríme, tak by sme takto rozdeľovať nemali ani pri minimálnom dôchodku, ktorý nepoberá dôchodca raz ročne, ale dvanásťkrát ročne, nemali by sme hovoriť ani o nejakom morálnom hazarde a adresovať ho človeku, ktorý sa v súlade s platnými zákonmi rozhodol sporiť si na svoj dôchodok v druhom pilieri. Čiže tento váš dvojaký meter mi vadí a, samozrejme, nevadí mi to, že to nerozdeľujete pri vianočných dôchodkoch, ale vadí mi, že ste tak urobili pri minimálnom dôchodku. Tvrdím, že logika poskytovania vianočných príspevkov a minimálneho dôchodku je úplne rovnaká. Ide len o tie technikálie. Výška príspevku, kto má aký nárok, kedy sa to vyplatí, aké potvrdenia treba priniesť alebo netreba, ale je to úplne to isté. Len je rozdiel v tom, že vianočný príspevok je raz ročne a minimálny dôchodok je raz mesačne. V tom je rozdiel, v ničom inom, a preto by ani pri minimálnom dôchodku nemal byť rozdiel medzi sporiteľom a nesporiteľom. No bol by som teda ale veľmi nepríjemne prekvapený, keby tak, ako ste to urobili pri minimálnom dôchodku, ktorý ste priniesli do parlamentu bez diskriminácie sporiteľov, zrazu vás osvietilo a na základe rozpravy, ktorá tu práve prebieha, sa rozhodli cez pána predsedu sociálneho výboru Podmanického dať pozmeňovací návrh, aby vianočný príspevok sporiteľom bol krátený rovnako, podľa takého istého vzorca, ako je krátený starobný dôchodok, respektíve po vašom spred týždňa minimálny dôchodok. To by bolo úžasne smiešne. Ale viem si to predstaviť, že ste to schopní urobiť. Mimochodom, ešte keď sme pri tom minimálnom dôchodku, dnes vyšiel článok v Smečku, ktorý veľmi pekne poukazuje na vaše babráctvo, ako ste to celé nedomysleli, pretože v tom veľkom ponáhľaní o to, aby teda bol minimálny dôchodok od 1. júla, aby teda bežala kampaň naplno, ste pozabudli na tie technikálie, ktoré sú s tým jednoducho spojené, a na to, že Sociálna poisťovňa potrebuje určitý čas na to, aby podľa vami presadeného zákona overila, aké dôchodky dôchodca poberá, či má nárok na minimálny dôchodok alebo nemá. Čiže tie minimálne dôchodky jednoducho nebudú priznávané už od júla, tak ako by si niekto, napríklad ja, predstavoval, ale reálne budú priznávané až v priebehu ďalších mesiacov, ak teda budú priznávané, a to znamená pre tých, ktorí predtým poberali dávku v hmotnej núdzi, že bude problém, čo s tým. Takže ste si trošku zavarili, ale dobre. To je len vizitka toho, ako prijímate a vyrábate túto legislatívu. Na záver, keď sa vrátim k minimálnemu dôchodku. Môj názor je... Pardon, keď sa vrátim k vianočnému dôchodku, respektíve vianočnému príspevku, môj názor je ten, že ak teda je väčšina politických strán, nielen vaša, stotožnená s tým, že vianočný príspevok treba zachovať, tak pri rešpektovaní reality tohto väčšinového názoru si myslím, že mal by byť poskytovaný adresnejšie. Už som tu hovoril, že ho dostane vlastne dôchodca, ktorý poberá 514-eurový dôchodok, ale dostávajú ho aj dôchodcovia, ktorí ešte pracujú. Poberá povedzme 400-eurový dôchodok, možno dokonca dva, lebo poberá aj výsluhový, pardon, beriem späť, ten už prekročí hranicu. Čiže poberá povedzme 400-eurový dôchodok, 62-, 63-, 64-ročný bez problémov si ešte zarába a možno aj veľmi slušne, ale ten príjem z pracovného pomeru sa už do úvahy neberie. Čiže vy dáte tu 30, tu 100 eur človeku, ktorý vôbec nie je odkázaný na to, aby takýto dôchodok vôbec dostával. A ďalej myslím si, že tá veľká suma peňazí, ktorá je na to určená, to je dnes okolo 80, 90 miliónov jednorazovo, by mala byť použitá rozumnejšie. Ak máte raz v rozpočte 80 alebo 90 miliónov určených na pomoc dôchodcom, tak to treba dať do sociálnych služieb pre starších a zdravotne postihnutých ľudí. Čiže dať ich tým, ktorí sú v týchto zariadeniach, ktorí sú objektívne na tom zle. Ktorí sú stupne odkázanosti päťka, šestka alebo povedzme štvorka, trojka, dajme tomu, a o týchto ľuďoch viete, kto to je, to netreba ani testovať. Netreba nosiť potvrdenia, pretože oni v tých zariadeniach jednoducho sú a vieme o nich, ako sú na tom zdravotne. Keby to bolo možné, ja by som tých 80 miliónov dal do zariadení sociálnych služieb tým dôchodcom, ktorí to skutočne potrebujú. Aby kvalita tých služieb, ktoré tam čerpajú, bola vyššia, aby to bolo z čoho zafinancovať, pretože ten sektor je stále podvyživený. Zákon o sociálnych službách, ktorý ste mali šancu za tie štyri roky, vy ste mali príležitosť štyri roky nerušene robiť, máte podporu premiéra, máte podporu celej vlády, ste vláda jednej strany, za tie štyri roky ste mohli pripraviť kompletne krásne nový zákon o sociálnych službách. No je určite pohodlnejšie urobiť trojriadkový zákon o zvýšení vianočného dôchodku o dvanásť eur. To, samozrejme, to sa spraví ľavou zadnou. To, aby ste za sebou nechali nejaký kus roboty, ktorý by prispel k tomu, aby fungovali lepšie sociálne služby, tak na to jednoducho nemáte. Taký je fakt. Ďakujem pekne.